En 25-årig mand er onsdag blevet varetægtsfængslet, sigtet i en sag om et hjemmerøveri i Sindal 17. august.

En 25-årig mand blev onsdag fremstillet i et grundlovsforhør ved Retten i Hjørring. Han er sigtet for at have begået et hjemmerøveri i en lejlighed i Sindal 17. august. Her truede den sigtede ifølge anklager Thomas Klingenberg lejlighedens 47-årige beboer med en kniv og tildelte beboeren to knytnæveslag. Beboeren blev frarøvet et ur og flere andre genstande og pådrog sig et snitsår på halsen. Manden blev efter grundlovsforhøret varetægtsfængslet frem til 16. september. Den 25-årige mand kærede ikke kendelsen.